# Lausunto

# Asia: Hallituksen esitys eduskunnalle laiksi valtion palveluiden saatavuuden ja toi-mintojen sijoittamisen perusteista (VN/22443/2020)

**1§ Lain tarkoitus ja soveltamisala**

Laissa säädettäisiin valtion palveluiden saatavuuden järjestämistä sekä valtion yksiköiden ja toimintojen sijoittamista koskevista yleisistä tavoitteista. Tarkoituksena on, että tavoitteet olisi otettava huomioon palvelukanavasta riippumatta eli sekä valtion fyysisiä käyntiasiointipalveluita, puhelinpalveluita että digitaalisia palveluita koskevaa palvelurakennetta järjestettäessä. Tavoitteena on ohjata valtion digitalista ja fyysistä palveluverkkoa vahvemmin kokonaisuutena vastaamaan alueellisen läsnäolon tavoitteisiin.

 Vammaisten henkilöiden oikeuksien neuvottelukunta VANE pitää lain tarkoitusta vammaisten ihmisten näkökulmasta kannatettavana. Näin voitaisiin paremmin hallita kokonaisvaltaisesti valtion palvelujen läsnäoloa. Monikanavaisuus on vammaisten ihmisten kannalta myös merkittävää, koska kaikilla vammaisilla ihmisillä ei ole mahdollisuutta digitaaliseen asiointiin. Saavutettavuusvelvoitteiden maininta perusteluissa on myös tärkeää, koska saavutettavuudessa esiintyy edelleen puutteita myös valtion hallinnon palveluissa.

 Vammaisten ihmisten kannalta on harmillista, että Kansaneläkelaitos ei kuulu soveltamisalan piiriin. Ulkopuolelle sulkeminen on toki perusteltu ymmärrettävästi. VANE pitää kannatettavana sitä, että Hallinnollisen palvelutehtävän ulkoistaminen ei poista viranomaisen vastuita eikä siirrä sitä lain soveltamisalan ulkopuolelle, vaikka tehtävän hoitaja ei kuuluisikaan lain soveltamisalaan. Valtion viranomaisen on huolehdittava, että myös ulkoistettu palvelu on järjestetty siten, että se vastaa lain mukaisesti eri asiakasryhmien tarpeeseen. VANE pitää tärkeänä, että perusteluissa on mainittu eri asiakasryhmien tarpeet myös ulkoistusten yhteydessä.

**2§ Tavoitteet**

 Pykälän mukaan valtion palveluiden saatavuus tulee järjestää ja valtion yksiköt ja toiminnot sijoittaa siten, että ne vastaavat eri asiakasryhmien palvelutarpeeseen. Tämä edellyttää palveluiden saatavuutta ja yksiköiden ja toimintojen sijoittumista koskevien päätösten tekemistä siten, että yhdenvertaisuus, kielelliset oikeudet ja muut perusoikeudet toteutuvat. VANE pitää tärkeänä nimenomaan erityisryhmien tarpeita ja esimerkiksi kielellisten oikeuksien kohdalla viittomakielisten ja puhevammaisten ihmisten oikeuksia yhdenvertaisiin palveluihin.

 Esityksessä todetaan myös, että perustuslakivaliokunta on lisäksi korostanut huomion kiinnittämistä maan eri osissa olevien ihmisten yhdenvertaiseen kohteluun ja heidän tosiasiallisiin mahdollisuuksiinsa saada perusoikeuksien toteutumisen kannalta välttämättömiä palveluja. Suurelle osalle vammaisista ihmisistä esimerkiksi julkisen liikenteen käyttö on hankalaa tai mahdotonta, eikä heillä ole aina mahdollisuutta oman auton käyttöön, jolloin palvelujen sijainnilla on erityistä merkitystä.

 Vaikka ehdotuksessa ei säädetäkään keinoista tavoitteiden saavuttamiseksi, on esimerkiksi yhteispalvelupisteitä pidettävä vammaisten ihmisten kannalta kannatettavina, samoin kuin digitaalisten palvelujen saavutettavuudesta huolehtimista.

 Esityksellä halutaan vahvistaa myös valtion kilpailukykyä työvoiman rekrytoinnissa. VANE pitää todella tärkeänä, että valtio palkkaisi myös vammaisia ihmisiä. VANE katsoo, että palvelujen sijoittamisella, tiloilla, saavutettavalla digitaalisuudella voidaan myös tätä tavoitetta edistää.

**3§ Valtakunnallinen suunnitelma**

 Esityksessä ehdotetaan, että suunnitelmassa luodaan hallinnonalat ylittävä kokonaiskuva valtion palveluiden saatavuuden sekä yksiköiden ja toimintojen sijoittumisen tilasta ja tavoitellusta kehityksestä. Suunnitelmalla ohjataan lain soveltamisalaan kuuluvia viranomaisia niiden päätöksenteossa ja suunnittelussa.

 VANE pitää tärkeänä, että Suunnitelma kattaisi koko monikanavaisen palvelurakenteen. Samoin VANE pitää tärkeänä, että suunnitelmaan sisällytettäisiin merkitykselliset yksiköiden tai toimintojen perustamiset tai lakkautukset sekä tieto merkittävistä palvelujen saatavuuteen vaikuttavista hankkeista. VANE pitää niin ikään kannatettavana, että yhteispalveluja koskevat tavoitteet sisällytettäisiin suunnitelmaan. Tärkeää on myös ottaa suunnitelmassa huomioon ko. ehdotuksen soveltamisalan ulkopuolelle jäävien julkishallinnon toimijoiden suunnitelmat, esimerkkinä kunnat ja Kansaneläkelaitos. Palvelut muodostavat kuitenkin asiakkaan kannalta merkittävän palvelujen saannin kokonaisuuden.

 VANE haluaa muistuttaa YK:n vammaisyleissopimuksen 4(3) artiklan mukaisesta vammaisten ihmisten osallistamisvelvoitteesta. Tämä olisi syytä huomioida myös mahdollisesti suunnitelman valmistelusta annettavassa asetuksessa.

**4§ Toimielin**

 Esityksen 4 pykälässä säädettäisiin toimielimestä, jonka tehtävänä olisi tukea valtioneuvostoa suunnittelussa, seurannassa ja koordinaatiossa. Ehdotuksessa todetaan, että toimielimen tulisi kuulla maakuntien liittoja, mahdollisia kuntaa suurempia itsehallinnollisia alueita, Valtion yhteispalveluiden neuvottelukuntaa ja muita valtion palveluiden kehittämiseksi perustettuja toimielimiä. VANE haluaa tässä yhteydessä muistuttaa jo edellisessä pykälässä mainitusta YK:n vammaisyleissopimukseen perustuvasta vammaisten ihmisten osallistamisvelvoitteesta vammaisia ihmisiä koskevissa asioissa. Myös mahdolliseen toimielintä koskevaan asetukseen olisi syytä saada tästä maininta.

**5§ Toimivalta**

VANE pitää tehtyä esitystä toimivallasta kannatettavana kokonaiskoordinoinnin kannalta, samoin vaikutusten arviointi erilaisten asiakasryhmien kannalta on erityisen tärkeää. Esityksessä todetaan niin ikään, että *”Lisäksi arviossa tulisi ottaa huomioon muun muassa digitaalisten palveluiden saavutettavuus ja kattavuus suhteessa viranomaisen palvelutehtävien kokonaisuuteen. Momentin mukainen velvoite täydentää osaltaan hyvän hallinnon mukaista palveluperiaatetta…”* VANE katsoo saavutettavuusmainintojen tukevan hyvin YK:n vammaisyleissopimuksen saavutettavuusvelvoitteita.

**6§ Lain voimaantulo**

-

**Lausunnon pääasiallinen sisältö ja muut mahdolliset kommentit**

VANE on valtioneuvoston asettama neuvottelukunta, joka toimii YK:n vammaisten henkilöiden oikeuksista tehdyn yleissopimuksen (SopS 26 ja 27/2016; YK:n vammaisyleissopimus ja lisäpöytäkirja) kansallisena koordinaatiomekanismina. VANE tarkastelee hallituksen esityksen ehdotuksia vammaisyleissopimuksen näkökulmasta. Tässä kohtaa erityisesti huomioon otettavia sopimuksen artikloja ovat 3 artiklan yleiset periaatteet, 4 artiklan yleiset velvoitteet ja 9 artiklan esteettömyys ja saavutettavuus sekä 27 artiklan työllisyys. Vammaisyleissopimuksen yleisiä periaatteita ovat mm. 3 artiklan kohta e) mahdollisuuksien yhdenvertaisuus ja f-kohdan esteettömyys ja saavutettavuus. 4 artiklan f- kohdassa velvoitetaan toteuttamaan tai edistämään sellaisten palvelujen kehittämistä, jotka vaativat mahdollisimman vähän mukautuksia.

 9 artiklassa, joka käsittelee esteettömyyttä ja saavutettavuutta todetaan seuraavaa: *”Jotta vammaiset henkilöt voisivat elää itsenäisesti ja osallistua täysimääräisesti kaikilla elämänalueilla, sopimuspuolet toteuttavat asianmukaiset toimet varmistaakseen vammaisille henkilöille muiden kanssa yhdenvertaisen pääsyn fyysiseen ympäristöön, kuljetukseen, tiedottamiseen ja viestintään, muun muassa tieto-ja viestintäteknologiaan ja -järjestelmiin, sekä muihin yleisölle avoimiin tai tarjottaviin järjestelyihin ja palveluihin sekä kaupunki- että maaseutualueilla.”*

 27 artiklan kohdassa g velvoitetaan lainsäädännön avulla toteuttamaan toimia, joiden tarkoituksena on *”työllistää vammaisia henkilöitä julkisella sektorilla”.*

 Hallituksen esitys tukee pääsääntöisesti hyvin YK:n vammaisyleissopimuksen periaatteita ja velvoitteita. Yksittäisten pykälien perusteluihin voisi tehdä joitakin täsmennyksiä, esimerkiksi vammaisten ihmisten osallistamiseen liittyen.

 Vammaisten henkilöiden oikeuksien neuvottelukunta

 puheenjohtaja Jaana Huhta pääsihteeri Merja Heikkonen